16.12.2021

**Väetiseseaduse, kemikaaliseaduse ja toote nõuetele vastavuse seaduse muutmise seaduse eelnõu seletuskiri**

**1. Sissejuhatus**

1.1. Sisukokkuvõte

Väetiseseaduse (edaspidi *VäetS*) kemikaaliseaduse (edaspidi *KemS*) ja toote nõuetele vastavuse seaduse (edaspidi *TNVS*) muutmise seaduse eelnõu (edaspidi *eelnõu*) väljatöötamine on tingitud vajadusest viia seadused kooskõlla Euroopa Parlamendi ja nõukogu määrusega (EL) 2019/1009, millega kehtestatakse ELi väetisetoodete turul kättesaadavaks tegemise nõudeid ning muudetakse määrusi (EÜ) nr 1069/2009 ja (EÜ) nr 1107/2009 ning tunnistatakse kehtetuks määrus (EÜ) nr 2003/2003 (ELT L 170, 25.06.2019, lk 1−114) (edaspidi *ELi väetisetoodete määrus*).

ELi väetisetoodete määrusega ühtlustatakse ja ajakohastatakse Euroopa Liidus (edaspidi *EL*) turustatavate väetiste tootmis- ja kvaliteedinõudeid. Senine tooteuuendust pärssiv väetise liikide loetelul põhinev süsteem asendatakse paindlikumaga ja väetised jagatakse toimekategooriatesse (inglise keeles Product Functional Category ehk PFC), väetiste tootmiseks kasutada lubatud toorained jagatakse omakorda koostisainete kategooriatesse (inglise keeles Component Material Category ehk CMC). Väetiste tootmise ja turustamise uute nõuetega liigutakse seniselt ressursside lineaarmajandusel põhinevalt lähenemiselt ringmajandusel põhinevale lähenemisele, mis tähendab, et erinevate tootmisharude kõrvalsaadusi lubatakse edaspidi taaskasutada väetisetoodetena. Selle tulemusena on tootjatel lihtsam erinevatel koostisainetel põhinevaid tooteid kombineerida ja laieneb väetisetoodete valik.

Väetisetooted jagatakse ELi väetisetoodete määruse kohaselt funktsioonipõhistesse tootekategooriatesse ehk toimekategooriatesse ning nende valmistamiseks kasutatud toorained jagatakse koostisainete kategooriatesse. Toimekategooriate puhul on kehtestatud nõuded neisse kuuluvate toodete kasutusotstarbe ja omaduste kohta. Lisaks on iga toimekategooria kohta kehtestatud raskmetallide ja haigusi põhjustavate mikroobide piirnormid. Koostisainete kategooriate puhul on kehtestatud nende toorainete loetelu, millest võivad erinevatesse tootekategooriatesse kuuluvad ELi väetisetooted koosneda. Töötlemist vajavate toorainete puhul on sätestatud ka töötlemismeetodite nõuded.

2021. aasta oktoobri seisuga on Euroopa Toiduohutusametil (EFSA) pooleli loomsete kõrvalsaaduste hindamine, et selgitada välja neist sellised, millele võib anda tootmisahela lõpp-punkti staatuse ja mida võib seega kasutada ELi väetisetoodetes. Kuni tootmisahela lõpp-punkti määramiseni ei ole ELi väetisetoodete tootmisel lubatud toorainena kasutada loomseid kõrvalsaadusi.

Eestis turustatavaid väetisetooteid võib ka edaspidi toota VäetS-i kohaselt. Ettevõtja saab ise otsustada, kas toota väetisetooteid VäetS-i või ELi väetisetoodete määruse alusel. CE-märgist võib siiski kasutada üksnes nende toodete puhul, mis on valmistatud ELi väetisetoodete määruse nõuete kohaselt. CE-märgisega kinnitab tootja, et ELi väetisetoode vastab märgise tootele kandmist käsitlevate liidu ühtlustamisõigusaktide alusel kohaldatavatele nõuetele. ELi väetisetoodete kvaliteedinõuetega tagatakse, et nende toodete kasutamine ei kahjusta inimeste, loomade ega taimede tervist, ohutust ega keskkonda. ELi väetisetootes sisalduda võivate raskmetallide ja haigusetekitajate piirnormid on sätestatud tootekategooriate kaupa. Raskmetallide piirnormid on kehtestatud anorgaaniliste ja orgaaniliste väetiste, lubiainete, mullaparandusainete, kasvusubstraatide ja taimede biostimulaatorite kohta. Raskmetallide piirnormid on kehtestatud kaadmiumi, kroomi, arseeni, elavhõbeda, nikli, plii, vase ja tsingi kohta.

Vastavushindamismenetluse käigus hinnatakse, kas ELi väetisetoode vastab ELi väetisetoodete määrusega kehtestatud nõuetele. ELi väetisetoodete määruses sätestatud teavitava asutuse ülesandeid hakkab täitma Tarbijakaitse ja Tehnilise Järelevalve Amet (edaspidi *TTJA*), kes kaasab vajaduse korral tegevusloa andmise menetlusse ka Põllumajandus ja Toiduameti (edaspidi *PTA*). Vastavushindamisasutusena tegutsemise aluseks on asjakohane tegevusluba, mille kohta tuleb taotlus esitada TTJA-le, kes ühtlasi teavitab tegevusloa saanud vastavushindamisasutustest Euroopa Komisjoni asjakohase andmebaasi kaudu. Andmebaas sisaldab nende teavitatud asutuste loetelu, kes on liikmesriikides heaks kiidetud. Vastavushindamisasutus võib mis tahes liikmesriigis hinnata ELi väetisetooteid nende moodulite alusel, mille kohta ta on tegevusloa saanud. Vastavushindamismenetlusega tagatakse turule lastud väetisetoodete nõuetekohasus, sealhulgas ohutus.

Euroopa Parlamendi ja nõukogu määruse (EÜ) nr 2003/2003, väetiste kohta (ELT L 304, 21.11.2003, lk 1–194), nõuete kohaselt toodetud „EÜ VÄETIS“ märgistusega väetise partiide suhtes kohaldatakse üleminekuperioodi. Nende turustamine on lubatud, kui need on turule lastud või ladustatud või imporditud Euroopa Liidu tolliterritooriumile enne 16. juulit 2022. aastal. Selliseid väetisi võib turustada kuni laovarude lõppemiseni.

Väetisega seonduvate nõuete rikkumiste eest kehtestatud karistustest tunnistatakse kehtetuks kõrge lämmastikusisaldusega ammooniumnitraatväetise (edaspidi *AN-väetis*) detonatsioonikindlust tõendava dokumendi esitamata jätmisega ning enesekontrollikohustuse ja teavitamiskohustuse täitmata jätmisega seonduv väärteokoosseis.

Käesoleva seaduseelnõuga ajakohastatakse ka KemS-is kehtestatud AN-väetise transiidi nõudeid ja viited kehtivuse kaotavale Euroopa Komisjoni ja nõukogu määrusele (EÜ) nr 2003/2003 asendatakse asjakohaste viidetega ELi väetisetoodete määrusele. Ühtlasi kehtestatakse ELi väetisetoodete määruse nõudeid arvestades AN-väetise detonatsioonikindlust tõendava dokumendi kehtivusajaks senise 180 kalendripäeva asemel 90 kalendripäeva detonatsioonikindluse katse tegemise päevast arvates.

1.2. Eelnõu ettevalmistaja

Eelnõu ja seletuskirja valmistasid ette Maaeluministeeriumi taimetervise osakonna juhataja asetäitja Tarvo Järve (625 6536 tarvo.jarve@agri.ee) ja sama osakonna peaspetsialist Märt Kose (625 6567, mart.kose@agri.ee). Eelnõu juriidilise ekspertiisi tegi Maaeluministeeriumi õigusosakonna nõunik Katrin Pööra (625 6147, katrin.poora@agri.ee) ning keeleliselt toimetas eelnõu ja seletuskirja sama osakonna peaspetsialist Leeni Kohal (625 6165, leeni.kohal@agri.ee).

1.3. Märkused

Eelnõul on puutumus „Põllumajanduse ja kalanduse valdkonna arengukava aastani 2030“ eesmärkide saavutamisega.

Eelnõu ei ole eelnõu seotud ühegi menetluses oleva eelnõuga ega Vabariigi Valitsuse tegevusprogrammiga.

Eelnõu on seotud EL-i õiguse rakendamisega.

Eelnõuga kavandatakse VäetS-i (RT I, 01.07.2020, 20), KemS-i (RT I, 22.10.2021, 17) ja TNVS-i (RT I, 22.10.2021, 12) muutmine.

Eelnõu seadusena vastuvõtmiseks on vajalik Riigikogu poolthäälte enamus.

**2. Seaduse eesmärk**

Eelnõuga kavandatavate muudatuste eesmärk on viia VäetS, KemS ja TNVS kooskõlla ELi väetisetoodete määrusega, mille eesmärk on tagada siseturu toimimine ja kindlustada samal ajal, et turul olevad ELi väetisetooted vastavad nõuetele, mis tagavad inim-, looma- ja taimetervise, ohutuse ja keskkonna kõrgetasemelise kaitse.

Lisaks aitab eelnõu kaasa „Põllumajanduse ja kalanduse valdkonna arengukava aastani 2030“ eesmärkide saavutamisele ja neist tulenevate järgmiste tegevuste täitmisele.

I tegevussuund - põllumajanduskeskkond

* väetiste ja taimekaitsevahendite kasutamise negatiivne mõju keskkonnale on vähene
* väheneb põllumajandustootmise negatiivne mõju kliimamuutusele ja õhukvaliteedile ning suureneb positiivne mõju
* säilinud on põllumajandusmaa elurikkus ja maastiku mitmekesisus ning tagatud on ökosüsteemi teenuste toimimine.

IV tegevussuund - kvaliteetsed sisendid põllumajanduses

* muldade kaitseks rakendatakse keskkonnahoidlikke meetmeid, nagu liblikõieliste kasvatamine ning haljasväetiste ja sõnniku kasutamine, ning senisest enam toetatakse hapestunud muldade neutraliseerimist.

Näiteks on kooskõlas ELi väetisetoodete määrusega võimalik toota väetisi, milles sisalduvad toitained on taimedele paremini kättesaadavad ning seetõttu on ka väetise kahjulik mõju keskkonnale väiksem. Kontrollitud orgaanikat sisaldavate väetisetoodete kasutamine aitab kaasa mulla elurikkuse ja viljakuse säilitamisele.

Eelnõu eesmärgiks on luua ka selgem seos VäetS-i ja TNVS-i vahel, täiendades VäetS‑i reguleerimisala asjakohaste sätetega TNVS-i kohaldamise kohta, et tagada ELi väetisetoodete määruse nõuete rakendamine. ELi väetisetoodete määrusega ajakohastatakse Euroopa Parlamendi ja nõukogu määrusega (EÜ) nr 2003/2003 kehtestatud väetiste siseturul kättesaadavaks tegemise tingimusi. Eestis reguleerib tehniliste kaubandustõkete vältimist ühtlustatud ja ühtlustamata (harmoneeritud ja harmoneerimata) EL-i õigusnormide valdkonnas TNVS.

Eelnõu väljatöötamisele eelnes väljatöötamiskavatsuse (edaspidi *VTK*) koostamine ja kooskõlastamine eelnõude infosüsteemi EIS kaudu (EIS-i toimik nr 21-0014/01).

VTK-s analüüsiti ELi väetisetoodete määruse sätet, mille kohaselt on liikmesriigil kohustus määrata teavitav asutus, kes vastutab vastavushindamisasutuste hindamiseks ja nendest teavitamiseks ning vastavushindamisasutuste tegevuse üle järelevalve teostamiseks vajalike menetluste rakendamise eest, sealhulgas nimetatud määruse artiklis 26 (teavitatud asutuse tütarettevõtjad ja alltöövõtjad) sätestatud nõuete täitmise eest.

ELi väetisetoodete määruse kohaselt võivad liikmesriigid otsustada, et vastavushindamisasutusi hindab ja nende üle teeb järelevalvet riiklik akrediteerimisasutus. Analüüsi tulemusena leiti, et Eesti Akrediteerimiskeskusel ei ole asjakohast pädevust ning ta ei pea mõistlikuks ka seda omada. Kuna seni on turujärelevalve ja ka väetisetoodete registreerimisega tegelenud PTA, siis leiti VTK-s, et tema pädevuses oleks ka hinnata vastavushindamisasutuste vastavust ELi väetisetoodete määruse nõuetele. VTK kooskõlastamisel tehti eelnevast analüüsi tulemusest erinev ettepanek määrata teavitavaks asutuseks TTJA.

TNVS-is on kehtestatud vastavushindamise, sealhulgas vastavushindamisasutuse, vastavushindamisasutusele tegevusloa andmise ja tegevusloa andmisest teavitamise üldnõuded. Ühtlasi on TNVS-i koondatud horisontaalse iseloomuga kaupade vaba liikumist takistavate tehniliste kaubandustõkete vältimisele suunatud EL-i õigusaktidest, sealhulgas Euroopa Parlamendi ja nõukogu otsusest 768/2008/EÜ, toodete turustamise ühise raamistiku kohta ja millega tunnistatakse kehtetuks nõukogu otsus 93/465/EMÜ (ELT L 218, 13.08.2008, lk 82) tulenev regulatsioon. ELi väetisetoodete määrus on koostatud, järgides otsuses nr 768/2008 sätestatud ühised põhimõtteid ja erisätteid, mis on ette nähtud kohaldamiseks kõigi valdkondlike toodete nõudeid sisaldavate õigusaktide suhtes, et tagada ühtne alus nimetatud õigusaktide läbivaatamiseks või uuesti sõnastamiseks.

TNVS-i kohaselt on kõikides valdkondades, välja arvatud meditsiiniseadmed, vastavushindamisasutustest teavitavaks asutuseks TTJA. Kuna VäetS‑iga TNVS-ist erandit ei kehtestata, siis rakenduvad EL-i väetisetoodete vastavushindamisasutusele, sellele tegevusloa andmisele ja tegevusloast teavitamisele asjakohased TNVS-i sätted. Nii on teavitavaks asutuseks TTJA, kes saab tegevusloa andmisse kaasata PTA. Tegevusluba väljastaval asutusel on pigem administratiivne roll, kuna vastavushindamisasutusele tegevusloa andmise aluseks on akrediteerimine, mille käigus hinnatakse vastavushindamisasutuse vastavust sisulistele nõuetele. TTJA-l on olemas vajalik kogemus ja pädevus teistest valdkondadest ning sellise pädevuse tekitamine mõnes teises ametis ei ole asjakohane.

ELi väetisetoodete määruses on nõuded vastavushindamisele, sealhulgas nõuded vastavushindamisasutusele tegevusloa andmisele ja tegevusloast teavitamisele esitatud III ja IV peatükis.

VTK esitati kooskõlastamiseks Keskkonnaministeeriumile ning Majandus- ja Kommunikatsiooniministeeriumile, kes kooskõlastasid VTK märkustega, millega on eelnõu väljatöötamisel arvestatud.

**3. Eelnõu sisu ja võrdlev analüüs**

Eelnõu koosneb neljast paragrahvist, millest esimesega muudetakse VäetS-i, teisega KemS-i ja kolmandaga TNVS-i. Neljandas paragrahvis sätestatakse seaduse jõustumine.

Eelnõu §-ga 1 muudetakse VäetS-i.

**Eelnõu § 1 punktiga 1** asendatakse seaduses sõna „ühenduseväline“ sõnaga „liiduväline“. Eelnõuga tehtav muudatus on kooskõlas 1. juulil 2017. aastal jõustunud tolliseadusega, milles võeti sõna „ühendus” asemel kasutusele sõna „liit”. Kõnealune tolliseaduse muudatus tehti seoses EL-i uue tolliseadustiku rakendamisega. Sellest tulenevalt kasutatakse tolliseaduses ka terminit „liiduväline”.

**Eelnõu § 1 punktiga 2** muudetakse VäetS-i § 1 lõikeid 5 ja 6.

**Lõikega 5** täiendatakse kaudset viidet haldusmenetluse seadusele (edaspidi *HMS*). Täienduse kohaselt kohaldatakse haldusmenetlusele HMS-i sätteid, arvestades ELi väetisetoodete määruse ja VäetS-i erisusi. ELi väetisetoodete määrusega reguleerimata osas lähtutakse HMS-ist. EL-i õiguses reguleerimata haldusmenetlus viiakse läbi HMS-i kohaselt.

Seaduse kohaldamise kohustuslikkus ei sõltu sellest, kas selle kohta on deklaratiivne säte või mitte, kuid valdkondlikesse seadustesse, kus EL-i õigus mõjutab haldusmenetlust, on selguse huvides lisatud säte selle kohta, et HMS-i sätteid kohaldatakse EL-i õiguse erandeid arvestades.

**Lõiget 6** ajakohastatakse, arvestades ELi väetisetoodete määruses sätestatut, ning mõiste „„EÜ VÄETIS“ märgistusega väetis“ asendatakse mõistega „ELi väetisetoode“.

**Eelnõu § 1 punktiga 3** täiendatakseVäetS-i § 1 lõikega 8, milles sätestatakse, et VäetS-i ja ELi väetisetoodete määrusega reguleerimata osas kohaldatakse TNVS-i. TNVS-i on koondatud horisontaalse iseloomuga kaupade vaba liikumist takistavate tehniliste kaubandustõkete vältimisele suunatud EL-i õigusaktidest tulenev regulatsioon. Samadest põhimõtetest lähtuvalt on välja töötatud ka ELi väetisetoodete määrus. Kuna TNVS on üldseadus EL-is turule lastud ja ühtlustatud normidele vastavate toodete ohutuse, nõuetele vastavuse ja kaupade vaba liikumise valdkonnas, siis ELi väetisetoodete määruse rakendamiseks vajalikke sätteid sisaldav VäetS on TNVS-i suhtes eriseaduseks. Õigusselguse tagamise eesmärgil täiendatakse VäetS-i ja luuakse seos TNVS-iga. Täiendusega tagatakse ka TNVS-i parem rakendamine ELi väetisetoodete määrusest tulenevate nõuete täitmise korral ning paraneb arusaam, et ELi väetisetoodetega seonduv on osa TNVS‑iga reguleeritavast valdkonnast.

**Eelnõu § 1 punktiga 4** täiendatakse VäetS-i § 2 lõikega 11, sätestades, et väetis on ka väetisetoode ELi väetisetoodete määruse artikli 2 punkti 1 tähenduses. VäetS-i § 2 lõike 1kohaselt on väetis aine või valmistis, mille kasutamise eesmärk on varustada taimi toitainetega, samuti lubiväetis, mille kasutamise eesmärk on vähendada mulla happesust. ELi väetisetoodete määrusega on hõlmatud sisuliselt kõik väetisetooted, mille eesmärk on varustada taimi toitainetega või parandada toitainete omastamist. Täienduse tegemise järel on VäetS-iga edaspidi lisaks kehtiva § 2 lõikega 1 hõlmatud taimi toitainetega varustavatele või mulla happesust vähendavatele ainetele ja valmististele ka orgaanilised, orgaanilis-mineraalsed ja mineraalväetised, lubiained, mullaparandusained, kasvusubstraadid, inhibiitorid, taimede biostimulaatorid ja väetisetoodete mehaanilised segud.

**Eelnõu § 1 punktiga 5** muudetakse ja ajakohastatakse VäetS-i § 2 lõiget 6 tulenevalt ELi väetisetoodete määruse kohaldamisest. Muudatuse kohaselt on EL-i väetiste valdkonnas riiklikuks pädevaks asutuseks PTA, kes täidab ELi väetisetoodete määruse artiklites 6–9 sätestatud pädeva asutuse ülesandeid. ELi väetisetoodete määruse artiklites 6–9 kehtestatakse väetisetoodete tootjate, volitatud esindajate, importijate ja levitajate ELi väetisetoodete turule laskmisega seonduvad kohustused. Viidatud artiklites sätestatud nõuete täitmises on roll ka riiklikul pädeval asutusel, keda tuleb asjakohasel juhul teavitada või kellel on õigus ELi väetisetoodete tootjatelt, importijatelt ja levitajatelt nõuda ELi väetisetoodete määruse artiklites 6, 8 ja 9 viidatud dokumente.

**Eelnõu § 1 punktiga 6** täiendatakse VäetS-i § 2 lõikega 7 ning kehtestatakse, et ELi väetisetoodete määruse artiklites 30 ja 31 nimetatud teavitava liikmesriigi ülesandeid täidab TTJA.

ELi väetisetoodete määruse artikli 21 kohaselt määravad liikmesriigid teavitava asutuse, kes vastutab vastavushindamisasutuste hindamiseks ja nendest teavitamiseks ning teavitatud asutuste tegevuse üle järelevalve teostamiseks vajalike menetluste kehtestamise ja rakendamise eest. TNVS-i § 30 lõike 11 kohaselt annab vastavushindamisasutusele tegevusloa TTJA, välja arvatud meditsiiniseadmete valdkonnas, mille puhul annab tegevusloa Terviseamet. Nimetatud asutused võivad tegevusloa andmisse kaasata asjaomases valdkonnas turujärelevalvet tegeva asutuse. Kuna VäetS-iga teavitavat asutust ei määrata, siis on ka EL-i väetiste valdkonnas teavitavaks asutuseks TTJA, kes vajaduse korral kaasab loa andmise menetlusse ELi väetisetoodete valdkonnas turujärelevalvet tegeva PTA.

ELi väetisetoodete määruse artiklis 30 on sätestatud vastavushindamisasutusest teavitamise muutmise menetlus. Teavitamismenetluse käigus antakse sama määruse artikli 28 lõike 3 kohaselt täielik ülevaade vastavushindamistoimingutest, vastavushindamismoodulist või ‑moodulitest ja asjaomasest ELi väetisetootest või asjaomastest väetisetoodetest ning artikli 27 lõikes 2 osutatud akrediteerimistunnistusest.

Kui teavitav asutus on veendunud, et vastavushindamisasutus ei vasta enam ELi väetisetoodete määruse artiklis 24 sätestatud nõuetele või et ta ei ole oma kohustusi täitnud või teavitavale asutusele on sellest teatatud, peatab ta teavituse kehtivuse või tunnistab selle kehtetuks, sõltuvalt nõuetele mittevastavuse või kohustuste täitmata jätmise tõsidusest. Teavituse piiramise korral selle kehtivus peatatakse või tunnistatakse kehtetuks või vastavushindamisasutuse tegevuse lõpetamise korral astub teavitav liikmesriik vajalikud sammud tagamaks, et kõnealuse asutuse dokumente menetleks kas mõni teine teavitatud asutus või et need oleksid taotluse korral kättesaadavad teavitamise ja turujärelevalve eest vastutavatele asutustele.

ELi väetisetoodete määruse artiklis 31 on kehtestatud vastavushindamisasutuse pädevuse vaidlustamise menetlus, milles teavitavale liikmesriigile on pandud kohustus vastata komisjoni vastavasisulisele taotlusele. Samuti on teavitaval liikmesriigil kohustus rakendada asjakohaseid parandusmeetmeid, kui teavitatud asutus ei täida enam teavitamise aluseks olevaid nõudeid. Kuna nimetatud kohustused seonduvad teavitava asutuse ülesannetega, siis on otstarbekas panna nende ülesannete täitmise kohustus samuti TTJA-le.

**Eelnõu § 1 punktiga 7** täiendatakse VäetS-i § 3 lõikega 3 ning kehtestatakse juriidilise isiku seadusliku esindaja selgesõnaline vastutus VäetS-ist tulenevate juriidiliste isikute kohustuste täitmise eest. Juriidilise isiku väärteovastutuse eelduseks on see, et olemas oleks ka juriidilise isiku organi liikme, juhtivtöötaja, pädeva esindaja või ka juriidilise isiku tavatöötaja, kes tegutses juhtivtöötaja või organi käsul (korraldusel) või vähemalt heakskiidul (vt nt Riigikohtu kriminaalkolleegiumi 2. oktoobri 2012. a otsus asjas nr 3-1-1-88-12, punkt 7), ehk füüsilise isiku koosseisupärane, õigusvastane ja süüline tegu. Nimetatud täiendus tehakse põllumajandustoote ja toidu tarneahelas ebaausa kaubandustava tõkestamise seaduse eelnõu menetlemise käigus Justiitsministeeriumi tehtud ettepanekut arvestades.

Samasisuline muudatus tehakse **eelnõu § 3 punktiga 1** ka TNVS-is, milles kehtestatakse ELi väetisetoodete määruse tähenduses juriidilisest isikust ELi väetisetoote tootja, importija ja levitaja seadusliku esindaja kohustus korraldada TNVS-ist juriidilisele isikule tulenevate kohustuste täitmine.

**Eelnõu § 1 punktiga 8** täiendatakse VäetS-i § 6 lõike 1 punkti 4, sätestades, et väetise väetiseregistris registreerimise nõue väetise üldnõudena kehtib üksnes VäetS-i ja selle alusel antud õigusaktides kehtestatud nõuete kohaselt toodetud ning märgistatud väetise puhul. ELi väetisetoote puhul eeldatakse selle vastavust ELi väetisetoodete määruses kehtestatud nõuetele ning kaupade vaba liikumise põhimõtet arvestades ei kehtestata ELi väetisetoote (käitlemise) kohta täiendavaid riigisiseseid nõudeid.

**Eelnõu § 1 punktiga 9** muudetakse ja ajakohastatakse VäetS-i § 11 lõike 3 sõnastust ning viiakse see kooskõlla ELi väetisetoodete määrusega. VäetS-i § 11 sätestab väetise Eestisse toimetamise tingimused, mille kohaselt võib Eestisse toimetada väetiseregistris registreeritud väetist ja „EÜ VÄETIS“ märgistusega väetist. ELi väetisetoodete määrust arvestades ajakohastatakse kasutatavat terminit ning edaspidi kasutatakse terminit „ELi väetisetoode“. ELi väetisetoodete määruse artikli 2 punkti 2 kohaselt on ELi väetisetoode selline väetisetoode, millel on turul kättesaadavaks tegemise ajal CE-märgis.

Samasisuline muudatus tehakse **eelnõu § 1 punktiga 11**, millega muudetakseVäetS-i § 16 lõiget 1.

**Eelnõu § 1 punktiga 10** muudetakse ja ajakohastatakse VäetS-i § 13 lõikeid 3 ja 4 ning viited  Euroopa Parlamendi ja nõukogu määrusele (EÜ) nr 2003/2003 asendatakse viidetega ELi väetisetoodete määruse IV lisale ja artiklile 24.

ELi väetisetoodete määrusega tunnistatakse kehtetuks Euroopa Parlamendi ja nõukogu  määrus (EÜ) nr 2003/2003. Seni tegi detonatsioonikindluse katse Euroopa Parlamendi ja nõukogu määruse (EÜ) nr 2003/2003 kohase akrediteeringu saanud laboratoorium. Kuna ELi väetisetoodete määruse nõuete kohaselt saab detonatsioonikindluse katse tegemine vastavushindamismenetluse protsessi osaks, siis tuleb määruse (EÜ) nr 2003/2003 kohase akrediteeringuga laboril oma tegevuse jätkamiseks taotleda ELi väetisetoodete määruse kohane akrediteering ning tegevusluba vastavushindamisasutusena tegutsemiseks. Vastavushindamisasutusena tegutsemise eelduseks on akrediteeringu saamine konkreetse vastavushindamismenetluse (ka mooduli) suhtes. Akrediteerimisega seonduvad nõuded on sätestatud TNVS-i 4. peatükis.

AN-väetiste puhul on vastavushindamismenetluse nõuded sätestatud ELi väetisetoodete määruse IV lisa punktis 2 (tootmise sisekontrolli kohaldatavus koos kontrollitava toote katsetamisega - moodul A1). Kõnealuse katse tegemise põhimõtted on sarnased kehtivas regulatsioonis sätestatud põhimõtetega. Suurima erinevusena saab välja tuua asjaolu, et ELi väetisetoodete puhul tuleb detonatsioonikindluse katset korrata iga kolme kuu tagant, seni sellist kohustust ei olnud. Kuna vastavushindamismenetluse käigus hinnatakse, kas ELi väetisetoode vastab ELi väetisetoodete määrusega kehtestatud nõuetele ja vastavushindamisasutusena tegutsemise eelduseks on asjakohase akrediteeringu ja tegevusloa olemasolu siis kõrge lämmastikusisaldusega ammooniumnitraatväetise detonatsioonikindluse katse läbimise tõendamiseks sobib iga eelnevaltmainitud tegevusloa saanud vastavushindamisasutuse poolt väljastatuddokument.

**Eelnõu § 1 punktiga 12** täiendatakse VäetS-i § 21 lõikega 21 ning kehtestatakse erand sama paragrahvi lõikest 2. Täienduse kohaselt märgib ELi väetisetoote käitleja majandustegevusteates lisaks majandustegevuse seadustiku üldosa seaduses (edaspidi *MSÜS*) sätestatud andmetele Euroopa Parlamendi ja nõukogu määruse (EL) 2019/1009 I lisa 1. osas kehtestatud ELi väetisetoodete toimekategooria.

VäetS-i § 21 lõike 2 kohaselt märgib väetise käitleja lisaks MSÜS-is sätestatud andmetele majandustegevusteates ka väetise nimetuse koos kauba kombineeritud nomenklatuuri koodiga (KN-kood) ja väetise koostise ja valmistamise viisi. Kavandatava muudatuse kohaselt märgitakse ELi väetisetoote käitlemise korral majandustegevusteates üksnes käideldava ELi väetisetoote toimekategooria.

Kuna ELi väetisetooted põhinevad väga erinevatel koostisainetel, siis toimekategooria kohta teabe esitamine aitab turujärelevalveasutusel omada ülevaadet turul tegutsevate ettevõtjate ning nende käideldavate ELi väetisetoodete kohta. See võimaldab paremini kavandada järelevalvetegevusi ning ette valmistada vajalikke proovivõtuvahendeid ja –meetodeid. Ühtlasi saab toimekategooriatele tuginedes ülevaate ELi väetisemääruse jõustumise järgsest turuolukorrast ja võimalikest muutustest.

ELi väetisetoodete määruse I lisas on ELi väetisetooted jaotatud toimekategooriate alusel gruppideks, mille abil saab nende funktsionaalsust ja olemust eristada. ELi väetistoodete määrus kohaldub sisuliselt kõikidele väetisetoodetele, mille eesmärk on taimede varustamine toitainetega või toitainete omastamise parandamine. Hõlmatud on seitse kategooriat: PFC 1 väetis (orgaanilised, orgaanilis-mineraalsed ja mineraalväetised); PFC 2 lubiained; PFC 3 mullaparandusaine; PFC 4 kasvusubstraat; PFC 5 inhibiitor; PFC 6 taimede biostimulaator; PFC 7 erinevate väetistoodete mehaaniline segu.

Kuna tegemist on erandiga VäetS-i § 21 lõikest 2, siis ei kohaldu ELi väetisetoote käitlemise suhtes ka sama paragrahvi lõiked 4 ja 5, milles on sätestatud riigilõivu tasumisega seonduv. Eelneva alusel ei ole käitlejal kohustust tasuda riigilõivu ELi väetisetoote käitlemise eest.

**Eelnõu § 1 punktiga 13** tunnistatakse kehtetuks VäetS-i § 29 lõige 3. Viidatud sätte kohaselt teostab riiklikku järelevalvet tarbijale turustatava väetise pakendi ja selle märgistuse kohta kehtestatud nõuete täitmise üle TTJA. ELi väetisetoodete määruses kehtestatud nõuete täitmise üle turujärelevalvet teostavaks asutuseks on määratud PTA, mistõttu on otstarbekas, et ka ELi väetisetoodete määruse III lisas kehtestatud väetisetoote pakendi märgistusnõuete täitmise üle teostab turujärelevalvet PTA.

Muudatus aitab järelevalvepädevuste kattuvuse ning jae- ja hulgimüügipõhise järelevalve kaotamise kaudu vähendada ettevõtjate halduskoormust ja tagada riikliku järelevalve tõhusust. Vältides järelevalvepädevuste kattuvust ning jae- ja hulgimüügipõhist järelevalve korraldust, teavad ettevõtjad, kes on nende riigipoolsed partnerid, ja suhtlevad turustamisel edaspidi peamiselt ühe riigiametiga ning see omakorda tagab järjepidevuse riigi hinnangute andmises toote või teenuse nõuetele vastavusele. Kuna järelevalve on tootegrupiti suunatud ühte ametisse, siis väheneb võimalus, et sama nõude täitmist hinnatakse riigi poolt erinevalt. Järelevalvepädevuste korrastamisel suureneb tarbijate kindlustunne ja usaldus, kelle poole probleemide korral pöörduda. Kasvab ametite nn omanikutunne ja vastutus, mis omakorda tõhustab järelevalvet, kuivõrd turuosalised saavad arvestada kindla partneriga riigi poolt. Ühtlasi tekib ametites toote kohta tervikpilt ja suureneb valdkondlik pädevus ning seega tekib ajapikku parem ülevaade turul toimuvast. See võimaldab paremat riskihindamist ja järelevalvetegevuste suunamist just sinna, kus see oleks kõige tõhusam. Samuti aitab järelevalvepädevuste koondumine ühte asutusse hoida kokku ressursse. Praeguse järelevalve killustatuse puhul peab mitu asutust omama sisuliselt sama pädevust. Kõikide järelevalvetegevuste koondamine PTA pädevusse aitab asutusel luua tervikpilt turul toimuvast, samuti on turuosalistel ning ministeeriumil lihtsam suhelda ühe kindla ja kogu valdkonnas orienteeruva partneriga.

**Eelnõu § 1 punktiga 14** muudetakse VäetS-i § 31 lõikeid 4 ja 5. Muudatusega jäetakse sätetest välja viited EL asjaomasele õigusele ning VäetS-is kehtestatakse PTA õigused seoses väetise käitlemise peatamisega kahtluse korral, et väetis ei vasta VäetS-is kehtestatud nõuetele ja ohustab inimese või looma elu või tervist või vara või keskkonda.

PTA on turujärelevalveasutuseks TNVS-i tähenduses ja teostab järelevalvet ELi väetisetoodetele kehtestatud nõuete täitmise üle. ELi väetisetoodete määruse artikli 38 lõike 1 kohaselt on liikmesriigi turujärelevalveasutusel õigus kahtluse korral, et ELi väetisetoode kujutab endast ohtu inimese või looma tervisele või taimetervisele või keskkonnale, korraldada asjaomase ELi väetisetoote hindamine.

Järelevalve teostamiseks on PTA-l õigus kasutada TNVS-is sätestatud riikliku järelevalve erimeetmeid, muuhulgas nõuda § 56 lõike 2 punkti 3 alusel ELi väetisetoote ajutist turult kõrvaldamist või keelata selle esitlemine ajaks, mis on vajalik ohutuse hindamiseks ja tagamiseks. Eelneva alusel jäetakse VäetS-ist samasisuline erimeede välja ja ELi väetisetoodete üle järelevalvet teostades lähtutakse TNVS-ist ja ELi väetisetoodete määrusest.

Tulenevalt VäetS-i § 31 lõikes 4 tehtavast muudatusest muudetakse ka sama paragrahvi lõiget 5 ja tekstist jäetakse välja esimene lause, mille kohaselt määravad juhul, kui väetise käitlemine on peatatud Euroopa Parlamendi ja nõukogu määruse (EÜ) nr 2003/2003 artiklis 15 nimetatud alusel, käitlemise piirangu kehtimise ajal asjaomased korrakaitseorganid koostöös kindlaks ohu ulatuse ja võtavad vajalikud meetmed. Muudatuse järel sätestatakse VäetSi § 31 lõikes 5 väetise käitlemise peatamise otsuse kehtetuks tunnistamisega seonduv.

**Eelnõu § 1 punktiga 15** tunnistatakse kehtetuks VäetS-i § 36, millega on kehtestatud ettekirjutuse täitmata jätmise korral rakendatava sunniraha ülemmäär 640 eurot.

Korrakaitseseaduse § 28 lõikes 1 on kehtestatud riikliku järelevalve üldmeetmena ettekirjutuse tegemise õigus ohu või korrarikkumise korral. Sama paragrahvi lõikes 2 on kehtestatud sunniraha igakordse kohaldamise ülemmäär 9600 eurot juhul, kui riikliku järelevalve eriseaduses ei ole sätestatud igakordse sunniraha kohaldamise ülemmäära.

Lisaks on MSÜS-i § 68 kohaselt majandushaldusasutusel õigus teha ettevõtjale ning ettevõtjaga seotud isikule ettekirjutus majandustegevusega seonduvate nõuete rikkumise vältimiseks, määrates ettekirjutuse täitmata jätmise eest sunniraha selle esmakordsel rakendamisel kuni 3000 eurot ning järgmistel kordadel kuni 10 000 eurot.

TNVS-i § 58 lõike 5 kohaselt on ettekirjutuse täitmata jätmise korral on asendustäitmise ja sunniraha seaduses sätestatud korras rakendatava sunniraha ülemmäär 10 000 eurot.

Muudatuse järel ei kehtestata VäetS-is eraldi sunniraha ülemäära ning järelevalveasutus määrab ettekirjutuse täitmata jätmise korral rakendatava sunniraha ülemäära lähtudes asjakohasest üldseadusest.

**Eelnõu § 1 punktiga 16** tunnistatakse kehtetuksVäetS-i §-id 371 ja 39. Viidatud paragrahvides kehtestatud väärteokoosseisud jäetakse VäetS-ist välja, kuna tegemist on rikkumistega, mida on võimalik kõrvaldada haldussunniga. Haldussunni ja väärteokaristuse piiritlemise põhimõtte kohaselt on haldussunni kohaldamine põhjendatud juhul, kui rikkumine kestab ja seda on võimalik kõrvaldada.

**VäetS-i §-s 371** on kehtestatud väärteokoosseis AN-väetise detonatsioonikindlust tõendava dokumendi esitamata jätmise eest. VäetS-i § 13 lõike 3 kohaselt peab AN-väetise partii olema läbinud detonatsioonikindluse katse. Katse läbimist tõendab detonatsioonikindlust tõendav dokument, mis kehtib eelnõuga kavandatava muudatuse kohaselt 90 kalendripäeva katse tegemisest arvates. Dokumendi puudumise korral ei ole AN-väetise nõuetekohasus tõendatud ning väetise käitleja ei saa AN-väetist Eestisse toimetada ja seda Eestis käidelda, mistõttu võib eeldada, et käitlejal on piisav huvi detonatsioonikindlust tõendava dokumendi esitamiseks. Dokumendi puudumise korral on põhjendatud kohustada väetise käitlejat esitama dokumenti koostades selleks ettekirjutus. Detonatsioonikindlust tõendava dokumendita AN-väetist tuleb käsitada nõuetele mittevastavana ning järelevalveasutusel on võimalus alustada väärteomenetlust VäetS-i § 37 kohaselt, milles on kehtestatud väärteokoosseis väetisele esitatud nõuete rikkumise, mittenõuetekohase väetise käitlemise või väetise turustamise peatamise kohustuse täitmata jätmise eest.

**VäetS-i §-s 39** on kehtestatud väärteokoosseis enesekontrollikohustuse või teavitamiskohustuse täitmata jätmise eest. Paragrahv tunnistatakse kehtetuks, kuna enesekontrolli ja teavitamiskohustuse rikkumise korral kahjustab isik ennekõike oma ettevõtet, mistõttu ei saa riigipoolset karistamist pidada põhjendatuks. Haldussunni ja väärteokaristuse piiritlemise põhimõtte kohaselt ei vaja tegutsemiskohustuse tagamiseks ettenähtud normistik väärteokoosseisu, kui see normistik on kehtestatud eeskätt normi adressaadi kaitseks või tema huvides või kui tegutsemiskohustuse järgimata jätmise korral ei kaasne kahju õigushüvele või ühiskondlikele huvidele.

PTA praktika kohaselt on enesekontrollikohustuse rikkumisi esinenud vaid üksikutel juhtudel ning rikkumine on kõrvaldatud vabatahtlikult ilma riigipoolse täiendava sekkumiseta, mis viitab tootja ja käitleja huvile hoida käitlemisega seotud dokumentatsioon korras. Rikkumiste vähesus ja nende kiire kõrvaldamine näitab, et käitlejad on huvitatud väetise koostise nõuetest kõrvalekaldumise võimalikust varajasest tuvastamisest ning enesekontrollikohustus üldiselt täidab oma eesmärki ilma riigipoolse lisasekkumiseta.

**Eelnõu § 1 punktiga 17** muudetakse VäetS-i § 40 sõnastust ja kehtestatakse, et §-s 37 sätestatud väärteo kohtuväline menetleja on PTA. Muudatus on kooskõlas eelnõu **§ 1 punktiga 13**, millega jäetakse VäetS-is kehtestatud nõuete täitmise üle järelevalvet teostavate asutuste seast välja TTJA.

**Eelnõu § 1 punktiga 18** täiendatakse VäetS-i § 40 lõikega 3 ning kehtestatakse, et enne 16. juulit 2022. aastal turule lubatud „EÜ VÄETIS“ märgistusega väetist lubatakse turustada kuni laovarude lõppemiseni. Muudatus on kooskõlas ELi väetisetoodete määruse artikliga 52, mille kohaselt ei või liikmesriigid takistada selliste toodete turul kättesaadavaks tegemist, mis kannavad kooskõlas määrusega (EÜ) nr 2003/2003 märget „EÜ väetis“ ja on lastud väetisena turule enne 16. juulit 2022. aastal. Seega ei ole pärast 16. juulit 2022 enam võimalik „EÜ VÄETIS“ märgistusega väetise partiid turule tuua, kuid juba turule lastud „EÜ VÄETIS“ märgistusega väetist võib turustada kuni varude lõppemiseni.

Eelnõu §-ga 2 muudetakse KemS-i.

KemS-i § 17 muudetakse ja ajakohastatakse tulenevalt ELi väetisetoodete määruse rakendamisest.

KemS-i § 17 lõikes 1 asendatakse viide määrusele (EÜ) 2003/2003 viitega ELi väetisetoodete määrusele.

KeMS-i § 17 lõigetes 2 ja 3 muudatusi ei tehta. Viidatud lõike 2 kohaselt on kõrge lämmastikusisaldusega ammooniumnitraat tahke ammooniumnitraat nii puhta ainena kui ka ainete segus, mis sisaldab üle 28 massiprotsendi ammooniumnitraadipõhist lämmastikku. Samuti jääb kehtima lõikes 3 kehtestatud erand, et §-s 17 kehtestatud nõudeid ei kohaldata lõhkematerjaliseaduse kohaselt lõhkematerjalina kasutatavale ammooniumnitraadile.

Lõiget 4 ajakohastatakse tulenevalt ELi väetisetoodete määrusest ning sätestatakse, et  detonatsioonikindluse katse tuleb teha ja seda tuleb hinnata ELi väetisetoodete määruse IV lisa asjakohaste sätete kohaselt ning selliseks katseks sama määruse kohaselt tegevusõigust omavas vastavushindamisasutuses. Muudatus on tingitud asjaolust, et detonatsioonikindlusega seonduvate nõuete osas viitab kehtiva KemS-i § 17 lõige 4 Euroopa Parlamendi ja nõukogu  määrusele (EÜ) nr 2003/2003, mis aga tunnistatakse ELi väetisetoodete määrusega kehtetuks. Seni tegi detonatsioonikindluse katse Euroopa Parlamendi ja nõukogu määruse (EÜ) nr 2003/2003 kohase akrediteeringu saanud laboratoorium. Kuna ELi väetisetoodete määruse nõuete kohaselt on detonatsioonikindluskatse tegemine edaspidi vastavushindamismenetluse protsessi osa, siis tuleb määruse (EÜ) nr 2003/2003 kohase akrediteeringuga laboril oma tegevuse jätkamiseks taotleda ELi väetisetoodete määruse kohane akrediteering ning tegevusluba vastavushindamisasutusena tegutsemiseks.

Lõiget 5 muudetakse, kehtestades detonatsioonikindlust tõendava dokumendi kehtivusajaks senise 180 kalendripäeva asemel 90 kalendripäeva katse tegemisest alates. ELi väetisetoodete määruse VI lisas on sätestatud ELi väetisetoodete vastavushindamismenetluste nõuded. AN-väetise puhul on vastavushindamismenetluse üksikasjad sätestatud moodulis A1 (tootmise sisekontroll koos kontrollitava toote katsetamisega), mille punkti 4 kohaselt tuleb ELi väetisetoote puhul detonatsioonikindluse katset korrata iga kolme kuu tagant. KemS-is tehtavate muudatustega sarnaseid muudatusi on pikemalt selgitatud eelnõu § 1 punkti 10 kohta antud selgitustes, kus põhjendatakse VäetS‑i § 13 lõigetes 3 ja 4 kavandatavaid muudatusi. Õigusselguse eesmärgil ühtlustatakse AN-väetise detonatsioonikindluse tagamisega seonduvad sätted nii ELi väetisetoodete määruse nõuetele vastavate kui ka ELi väetisetoodete määruse nõuetele mittevastavate (kolmandas riigis toodetud) väetiste puhul, lähtudes asjaolust, et transiidi korras Eestit läbiv väetis ei ole üldjuhul toodetud ELi väetisetoodete määruses kehtestatud nõuete kohaselt.

Eelnõu §-ga 3 muudetakse TNVS-i.

**Eelnõu § 3 punktiga 1** täiendatakse TNVS-i §-ga 171, milles kehtestatakse ELi väetisetoote tootja, importija ja levitaja juriidilise isiku vastutus. Täiendusega sätestatakse asjaomase juriidilise isiku seadusliku esindaja vastutus seadusest tulenevate kohustuste täitmise eest. Täpsemad selgitused muudatuse kohta on esitatud seletuskirjas eelnõu § 1 punkti 7 selgituste juures.

**Eelnõu § 3 punktiga 2** ajakohastatakse TNVS-i § 50 lõiget 6, asendades senise termini “EÜ VÄETIS“ märgistusega väetis terminiga „ELi väetisetoode“. Muudatuse kohaselt teeb PTA turujärelevalvet ELi väetisetoodete kohta kehtestatud nõuete täitmise üle.

ELi väetisetoodete määruse artiklis 37 on sätestatud, et ELi väetisetoodete suhtes kohaldatakse Euroopa Parlamendi ja nõukogu määruse (EÜ) nr 765/2008 (millega sätestatakse akrediteerimise ja turujärelevalve nõuded seoses toodete turustamisega) artikleid 16–29. Määruse (EÜ) nr 765/2008 turujärelevalvet käsitlevad sätted on tunnistatud kehtetuks Euroopa Parlamendi ja nõukogu määrusega (EL) 2019/1020, turujärelevalve ja toodete vastavuse kohta ning millega muudetakse direktiivi 2004/42/EÜ ja määruseid (EÜ) nr 765/2008 ja (EL) nr 305/2011. ELi väetisetoodete määruse artikli 10 kohaselt määrab iga liikmesriik ühe või mitu tema territooriumil tegutsevat turujärelevalveasutust, teatab komisjonile ja teistele liikmesriikidele oma turujärelevalveasutustest ning iga kõnealuse asutuse pädevusvaldkondadest.

**Eelnõu § 4** kohaselt jõustub käesolev seadus 2022. aasta 16. juulil. Jõustumise tähtpäev ühildub ELi väetisetoodete määruse artiklis 53 kehtestatud jõustumise tähtpäevaga.

**4. Eelnõu terminoloogia**

Eelnõus kasutatav terminoloogia on kooskõlas ELi väetisetoodete määruses kasutatava terminoloogiaga.

EL-i väetisetoodete määruse terminoloogiat arvestades võetakse VäetS-is kasutusele terminid ELi väetisetoode, teavitav liikmesriik ja vastavushindamisasutus.

**5. Eelnõu vastavus Euroopa Liidu õigusele**

Eelnõuga kavandatavad muudatused VäetS-is, KemS-is ja TNVS-s on kooskõlas ELi väetisetoodete määruses sätestatud nõuetega. Muudatused tehakse eesmärgiga kõrvaldada riigisisesest õigusest kõik EL-i määrustega vastuolus olevad või sama regulatsiooni sisaldavad normid ning kehtestada normid, millega kohaldatakse EL-i määrustes liikmesriigile antud kaalutlusõigust.

**6. Seaduse mõjud**

Seaduseelnõul on otsene mõju riigiasutuste töökorraldusele. Eelnõul on kaudne mõju majandusele ning elu- ja looduskeskkonnale. Puudub mõju riigi julgeolekule, regionaalarengule, sotsiaalkeskkonnale ja välissuhetele. ELi väetisetoodete määruse väljatöötamisel on Euroopa Komisjon teinud põhjaliku mõjuhinnangu[[1]](#footnote-2).

**Seadusest mõjutatud osapoolte üldkirjeldus**

Eelnõuga tehtavad muudatused mõjutavad väetisetoodete tootjaid, kes soovivad oma toodangut toota ja turustada ELi väetisetoodete määruse nõuete kohaselt, ning importijad ja levitajad, kes soovivad väetisetooteid turustada sama määruse nõuete kohaselt. Kuna praegu ei ole teada, et selliseid tootjaid Eestis oleks, või on neid vähesel määral, siis mõju ulatus Eesti majandusele ja ettevõtlusele on väike või puudub. Mõju importijatele ja levitajatele on samuti väike. Muudatustel on ka väike kuni keskmine mõju PTA ja TTJA töökorraldusele.

# **6.1 Mõju majandusele**

**Muudatustest mõjutatud sihtrühmad**

Kavandatavad muudatused mõjutavad ettevõtjaid, kes toodavad, impordivad või levitavad ELi väetisetooteid.

**Võimaliku avalduva mõju kirjeldus sihtrühmadele ja järeldus olulisuse kohta**

Muudatused võimaldavad tuua turule uusi väetisetooteid, mistõttu on muudatustel positiivne mõju väetise tootjatele ja teistele tootmisega seotud ettevõtetele. Mõju põllumajandustootjatele on väike, sest põllumajandustootjad on teadlikud tarbijad, kelle jaoks suureneb toodete valik. Põllumeestele suurema valiku väetisetoodete pakkumine aitab suurendada väetise kasutamise tõhusust, mis omakorda mõjutab positiivselt põllukultuuride saaki ning seeläbi ka põllumajandustootjate kasumit. Samuti võib muudatustel olla positiivne mõju mulla viljakuse tõstmisele, sest väetis on aine või valmistis, mille kasutamise eesmärgiks on varustada taimi toitainetega. Mõju ei ole suur, kuid sellel võib käideldavate väetiste valdkonnas olla pikaajaline efekt.

**6.2 Mõju keskkonnale**

**Muudatustest mõjutatud sihtrühmad**

Kavandatavad muudatused mõjutavad looduskeskkonda, sealhulgas mullastik ja põhjavesi, põllumajanduskonsulentide ja -tootjate kaudu.

**Võimaliku avalduva mõju kirjeldus sihtrühmadele ja järeldus olulisuse kohta**

Uute väetiste lisandumisega väetisetoodete hulka paraneb ka põllumajandusettevõtja teadlikkus ning võimalus kasutada väetist olenevalt mullast, näiteks lisandub väetisetoodete hulka erinevaid mullaparandusaineid ja biostimulaatoreid. Tänu sellele on võimalik kasutada erinevaid tooteid olenevalt kasvatatavast põllukultuurist ja mullastikust ning seeläbi on võimalik ka vähendada toitainete leostumist ja kaitsta põhjavett ning looduskeskkonda üldiselt. Uute väetisetoodete kasutamisega on tootjatel võimalik teha teadlikumaid valikuid mulla viljakuse ja tootmise jätkusuutlikkuse tõstmiseks.

**6.3 Mõju riigiasutuse töökorraldusele**

**Muudatustest mõjutatud sihtrühmad**

Kavandatavad muudatused mõjutavad PTA väetise valdkonna ja TTJA ametnike töökoormust. Vähesel määral mõjutavad muudatused Maaeluministeeriumi infotehnoloogia osakonna ametnike töökoormust.

**Võimaliku avalduva mõju kirjeldus sihtrühmadele ja järeldus mõju olulisuse kohta**

Kavandatavad muudatused võivad vähesel määral suurendada PTA ametnike töökoormust, sest uute väetiseliikide turule lisandumine toob kaasa ka kontrollitavate väetiste hulga suurenemise. Mõju PTA töökorraldusele ei ole suur, sest eelhindamise kohaselt uute registreeritavate väetiste hulk ning täiendav järelevalve teostamine oluliselt ei suurene. Töökorralduse hindamisel on oluline, et väetis ei ole üldjuhul väga ohtlik aine ja selle laborikatse hind ei ole väga kõrge. Sellest tulenevalt ei oska ette näha, et järelevalve käigus tehtavate kontrollide hulk tooks kaasa suure mõju avaliku sektori kuludele ja tuludele. TTJA ametniku töökoormuse suurenemine tuleneb NANDO-andmebaasis[[2]](#footnote-3) teavitava asutuse rolli täitmisest. Teavitava asutuse nõuded on loetletud ELi väetisetoodete määruse artiklis 22. Kuna senine praktika TTJA-s on näidanud, et vastavushindamisasutuste lisamine andmebaasi ei ole väga ajamahukas ülesanne, siis ka mõju TTJA töökoormusele ja kuludele on väike.

**7. Seaduse rakendamisega seotud riigi ja kohaliku omavalitsuse tegevused, eeldatavad kulud ja tulud**

Seaduse rakendamisega ei ole ette näha PTA kulude ja tulude olulist muudatust. Seoses ELi väetisetoodete määruse rakendamisega võib turule tulla suurel hulgal erinevaid väetisi ja väetisetooteid, siis esialgu ei ole ette näha järelvalvetegevuse mahu kasvu. Kaasnevate kulude suurust on keeruline hinnata, kuna praegu ei ole teada, kuidas vastavushindamissüsteem toimima hakkab ning kui palju ELi väetisetooteid sellega seoses Eesti turule jõuab.

Seaduse rakendamiseks tuleb täiendada Maaeluministeeriumi kliendiportaali ning näha selles ette tehniline võimalus märkida ELi väetisetoote käitlejal koos majandustegevusteate esitamisega teave ka ELi väetisetoote käitlemise kohta. Majandus- ja Kommunikatsiooniministeeriumi hinnangul kulub selleks umbes 540 töötundi maksumusega 30 000 eurot.

Seaduse rakendamisega ei ole kaasne lisatulusid.

VäetS-is tehtavate muudatuste rakendamisega ei kaasne kohalikule omavalitsusele lisategevusi ega -kulutusi, samuti ei kaasne tulusid.

**8. Rakendusaktid**

Seoses VäetS-i muutmisega kehtestatakse uus rakendusakt „Nõuded väetise koostisele väetise liikide kaupa“ (lisa 1) ning tunnistatakse kehtetuks põllumajandusministri 17. novembri 2014. a määrus nr 101 „Nõuded väetise koostisele väetise liikide kaupa“.

Uue rakendusakti kehtestamise vajadus tuleneb sellest, et seni olid riigisisesed nõuded mineraalväetiste koostise kohta kehtestatud Euroopa Komisjoni ja nõukogu määruse (EÜ) nr 2003/2003 I lisas. Et võimaldada Eesti väetist toota ja turustada seni kehtinud tingimustel, kehtestatakse Euroopa Komisjoni ja nõukogu määruse (EÜ) nr 2003/2003 I lisas kehtestatud EÜ väetiseliikide nimekirja eeskujul nõuded väetise koostisele ministri määrusega. Nimetatud rakendusaktiga kehtestatakse ka selliste väetiste koostise nõuded, mis ei ole loetletud Euroopa Komisjoni ja nõukogu määruse (EÜ) nr 2003/2003 I lisas, kuid mis olid kehtestatud kehtetuks tunnistatavas põllumajandusministri 17. novembri 2014. a määruses nr 101 „Nõuded väetise koostisele väetise liikide kaupa“.

**9. Seaduse jõustumine**

Seaduse jõustumine on kavandatud 16. juulil 2022. aastal. Samal kuupäeval hakatakse kohaldama ka ELi väetisetoodete määrust. Käesolev seaduseelnõu on välja töötatud eesmärgiga rakendada ELi väetisetoodete määrust. Arvestades Riigikogu töökorraldust ja seaduse menetlemisele kuluvat mõistlikku aega, võib juhtuda, et eelnõu ei ole siiski võimalik 16. juuliks 2021. aastal seadusena vastu võtta ning jõustumise tähtpäev võib lükkuda hilisemaks.

**10. Eelnõu kooskõlastamine, huvirühmade kaasamine ja avalik konsultatsioon**

Eelnõu kooskõlastatakse Rahandusministeeriumi, Keskkonnaministeeriumi, Majandus- ja Kommunikatsiooniministeeriumi ja Sotsiaalministeeriumiga ning esitatakse arvamuse avaldamiseks Eesti Maaülikoolile, Eesti Põllumajandus-Kaubanduskojale, Eesti Talupidajate Liidule ning Mahekoostöökogule.

Algatab Vabariigi Valitsus ……………. 2022. a

Vabariigi Valitsuse nimel

(allkirjastatud digitaalselt)

Heili Tõnisson

Valitsuse nõunik

1. Kättesaadav veebilehel: <https://eur-lex.europa.eu/legal-content/EN/TXT/?uri=celex%3A52016SC0064> [↑](#footnote-ref-2)
2. Nando (New Approach Notified and Designated Organisations) Information System

 <https://ec.europa.eu/growth/tools-databases/nando/> [↑](#footnote-ref-3)